Cappelen i avhør: Mener fem dødsfall kan ha vært drap
Politioverbetjent Eirik Jensen ble pågrepet 24. februar 2014, mistenkt for grov korrupsjon i forbindelse med en stor narkotikasak som er under etterforskning. Den narkotikadømte Bærums-mannen Gjermund Cappelen hevder Jensen i en årrekke bidro til innføring av store mengder hasj mot betaling. 9. januar 2017 begynner rettssaken mot Jensen, som nå er tiltalt for grov korrupsjon og innførsel av narkotika. Jensen har jobbet i Oslo politidistrikt siden 1977 og har blant annet ledet gjengprosjektet i Oslo. Jensen nekter all straffskyld. I all hemmelighet, bare uker før Cappelen skal være påtalemyndighetens kronvitne mot den korrupsjonstiltalte politimannen Eirik Jensen, er narkobaronen igjen i politiets fokus – men nå i en helt ny sammenheng: • Gjermund Cappelen hevder fem dødsfall, som alle ligger rundt 15 år tilbake i tid, i realiteten er drap som ikke ble avdekket. • Opplysningene blir på nåværende tidspunkt vurdert som så interessante at Kripos har gjennomført avhør med Cappelen og personer i hans omgangskrets. Arbeidet er ikke avsluttet, får VG opplyst.Narkoleverandøren Gjermund Cappelen ble pågrepet av politiet i desember 2013, en pågripelse som ble slutten på det forholdet politiet mener han hadde til politilederen Eirik Jensen. Rettssaken der forholdet mellom de to vil bli belyst starter 9. januar neste år. I en rekke avhør med Spesialenheten har Cappelen gitt en detaljert beskrivelse av hvordan samarbeidet mellom ham og Eirik Jensen var. Politilederen har hele veien avvist at han har gitt taushetsbelagt informasjon til Cappelen. Cappelen har også beskrevet hvordan hans kriminelle virksomhet var organisert, og hvordan livet var i de kriminelle miljøene han har vanket i de siste 20 årene. VG er kjent med at Cappelen gjennom sin siste kontakt med politiet har navngitt en kjent kriminell person som skal ha stått bak fem dødsfall tidlig på 2000-tallet. Dødsfallene skal ha blitt omtalt som naturlige da de skjedde, mens Cappelen hevder altså at de i virkeligheten var kamuflerte drap. Minst ett av de angivelige drapene, skal ha blitt begått på grunn av vinnings hensyn, ifølge forklaringene narkobaronen har gitt.Etter det VG får opplyst baserer Cappelen sine forklaringer på opplysninger han selv har fått i det kriminelle miljøet. VG får opplyst at opplysningene ble vurdert som så spesielle, konkrete og interessante, at Spesialenheten valgte å levere opplysningene videre til politiet. VG er kjent med at et eget team fra Kripos med avhørsekspert og påtaleansvarlig har fått ansvaret med å gå gjennom opplysningene. Minst to personer, inkludert Cappelen, er nylig avhørt, men mannen som skal kunne knyttes til dødsfallene foreløpig ikke er konfrontert med de nye opplysningene. En av mennene som står bak opplysningene er dømt for drap. Les også: Spesialenheten frykter hevn fra kriminelleVG har selv snakket med Gjermund Cappelen om saken. – Dette kan komme til å bli belyst i retten, jeg kan ikke uttale meg om dette nå, sier Cappelen til VG. VG er kjent med at spaneren Eirik Jensen indirekte er involvert fordi mannen som er pekt ut som mulig drapsmann, er en mann Jensen har hatt et forhold til. Han skal ha vært en av Jensens kriminelle kontakter. Ifølge VGs opplysninger undersøker nå Kripos flere av de oppgitte dødsfallene, der de nå ettergår omstendighetene. Les også: Eirik Jensen brøt intern instruks – loggførte ikke samtaler med kriminelle Påtaleleder for saken hos Kripos, Tone Aase, ønsker ikke å kommentere saken for VG. – Vi kan ikke fortelle hvem vi får informasjon fra, eller hvordan vi følger opp informasjon. Generelt er dette fordi folk skal kunne gi politiet informasjon uten frykt for å bli eksponert, og at det kan skade politiets undersøkelser eller etterforskninger å fortelle om dette, sier Aase.
I avhør har Gjermund Cappelen kommet med opplysninger om fem dødsfall på starten av 2000-tallet som egentlig skal være drap. Nå har politiet startet undersøkelser.